《送程建用宣德西归》
宋代·苏辙

昔与君同巷，参差对柴荆。
艰难奉老母，弦歌教诸生。
藜藿饱臧获，布褐均弟兄。
贫贱理则穷，礼义日益明。
我亲本知道，家有月旦评。
逡巡户牖间，时闻叹息声。
善恶不可诬，孝弟神所听。
我见此家人，处约能和平。
它年彼君子，岂复地上行。
尔来三十年，遗语空自惊。
松阡映天末，苦泪缘冠缨。
子亲八十五，皤然老人星。
安舆及禄养，平反慰中情。
月俸虽不多，足备甘与轻。
今年复考课，得秩真代耕。
倚门老鹤望，策马飞鸿征。
归来岁云莫，手奉屠苏觥。
我诗不徒作，以遗乡党铭。
〈君昔尝税居，与敝庐东西相望，武昌君见其家事，知非贫贱人也。
此语未尝语人，俯仰三十年矣。
因君西归，作诗言之，不觉流涕。
〉

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。